เคเอสเคใจชื้นบริษัทแม่อุ้มชูเพิ่มทุน300ล.
เคเอสเค เผยรอคปภ.อนุมัตินำเงินเข้าจากบริษัทแม่ 500 ล้านบาท พร้อมเติมทุนทันที 300 ล้านบาทสิ้นปีนี้
31 ต.ค. 2555

เคเอสเค เผยรอคปภ.อนุมัตินำเงินเข้าจากบริษัทแม่ 500 ล้านบาท พร้อมเติมทุนทันที 300 ล้านบาทสิ้นปีนี้
นายยูจีน ฟง ประธานเจ้าหน้าที่บริหาร บริษัท เคเอสเค ประกันภัย (ประเทศไทย) เปิดเผยว่า ขณะนี้ทางกลุ่มเคเอสเค มาเลเซีย บริษัทแม่อยู่ระหว่างลงทุนเพิ่ม 1,000 ล้านบาท ในอินโดนีเซีย และไทย ในสัดส่วน 50 : 50 ซึ่งได้ยื่นขอเพิ่มทุนจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ)แล้ว 
ทั้งนี้ คาดว่าจะแล้วเสร็จในไตรมาสสุดท้ายของปีนี้ โดยจะเพิ่มทุนใหม่อีก 300 ล้านบาททันที จะทำให้ทุนจดทะเบียนของบริษัทเพิ่มจาก 1,095 ล้านบาท เป็น 1,395 ล้านบาท และอัตราส่วนความเพียงพอของเงินกองทุนต่อสินทรัพย์เสี่ยงจะเป็น 125% สามารถจัดสรรเงินสำรองได้ครบตามกฎหมาย หลังจากนั้นจะขึ้นอยู่กับการขยายธุรกิจ อีก 200 ล้านบาท จะเก็บไว้ใช้หากจำเป็น
สำหรับการประวิงจ่ายค่าสินไหมอิสรภาพ เกิดขึ้นในสมัยที่ยังเป็นบริษัท คูเนีย ประกันภัย บริษัทได้จ่ายเงินค่าปรับตามสัญญาประกันภัยให้แก่ศาลทั้ง 3 แห่งเป็นที่เรียบร้อยแล้ว และไม่ได้ทำตลาดการประกันภัยดังกล่าว
“หลังจากที่เราเพิ่มทุนใหม่ได้สำเร็จในปลายปีนี้ ยืนยันว่าจะไม่เกิดปัญหาเรื่องเงินสำรอง การจ่ายสินไหม เพราะทางบริษัทแม่พร้อมที่จะให้การสนับสนุนทางการเงิน เพื่อที่จะทำการขยายตลาดและเติบโตในอนาคต” นายยูจีน กล่าว
นายยูจีน กล่าวว่า บริษัทมีนโยบายที่จะทำตลาดประกันภัยไทยในระยะยาว และมีเป้าหมายที่จะเติบโตให้ติด 1 ใน 10 ภายใน 5 ปี โดยมั่นใจว่าทำได้ เพราะบริษัทแม่พร้อมที่จะสนับสนุนเงินทุน และมีประสบการณ์สูงบริหารบริษัทประกันภัยในมาเลเซียให้ขึ้นมาติดอันดับต้นๆ ด้านการรับประกันภัยรถยนต์มาแล้ว ขณะอยู่ระหว่างการหาบุคลากรที่มีความรู้ความสามารถเข้ามาเสริมทีม เพื่อที่จะช่วยกันพัฒนาช่องทางการจำหน่าย และพัฒนาระบบเทคโนโลยีสารสนเทศ(IT) ซึ่งคาดว่าจะแล้วเสร็จกลางปี 2556 เพื่อยกระดับคุณภาพบริการ
ทั้งนี้ ปี 2555 ตั้งเป้าหมายเบี้ยรับรวม 1,000 ล้านบาท เพิ่มขึ้น 30% ส่วนปีหน้าจะต้องโตเท่าตัวจากปีนี้หรือเป็น 2,000 ล้านบาท เน้นการทำตลาดประกันภัยรถยนต์เป็นหลัก และจะรับประกันภัยอย่างระมัดระวัง เพื่อให้บริษัทมีผลการดำเนินงานที่ดี